OBH 4444/1999.
Az állampolgári jogok országgyűlési biztosának jelentése
Ügyintéző: Dr. Kántor Ferenc

Az eljárás megindítása
	Panaszos, és férje (Panaszos) az országgyűlési biztoshoz intézett beadványában sérelmezte földkiadási ügyében az eljárás elhúzódását. 
	A beadvány alapján a jogbiztonsághoz való jog (Alkotmány 2. § (1) bek.), valamint a jogorvoslathoz való jog (Alkotmány 57. § (5) bek.) megsértésére lehetett következtetni, ezért az ügyben vizsgálatot rendeltem el. 
	Tájékoztatás és iratok rendelkezésemre bocsátása céljából rövid úton megkerestem az FVM Zala Megyei Földművelésügyi Hivatalát (FM Hivatal), valamint a Nagykanizsai Körzeti Földhivatalt (Földhivatal) is.

Megállapított tényállás
	A földkiadó bizottság 1994. és 1996. között panaszosnak több határozattal (41/1994., 42/1994., 201/1995., 365/1996., 138/1996.) teljesített földkiadást.
Panaszos a felsorolt valamennyi földkiadó bizottsági határozat ellen fellebbezést nyújtott be azok törvénysértő volta miatt. Az FM Hivatal - a 138/1996. számú földkiadó bizottsági határozat kivételével - valamennyi fellebbezéssel támadott földkiadó bizottsági határozatot elbírált, s azokat a 134-2/1997. számú határozatával 1997. november 26. napján megsemmisítette. 
	Az FM Hivatal 134-2/1997. számú határozata ellen a Zala Megyei Főügyészség 1999. július 26. napján óvást jelentett be. Az óvás folytán az FM Hivatal a 499-2/1999. számú és 1999. augusztus 3-án kelt határozatával a 134-2/1997. számú határozatát visszavonta. A határozat visszavonását panaszos sérelmesnek tartotta. Panaszos ezért az FM Hivatal 499-2/1999. számú határozatát keresettel támadta meg. 
	A Zala Megyei Bíróság 1999. október 5. napján kelt 2.Kp.21309/1999/5. sz. ítéletével az FM Hivatal keresettel támadott határozatát - az új eljárás lefolytatására való kötelezés mellett - hatályon kívül helyezte, s egyebek mellett felhívta az FM Hivatalt, a földkiadó bizottság 138/1996. számú határozata ellen panaszos által 1997. február 5. napján benyújtott fellebbezés elbírálására is.
	Az FM Hivatal 2000. február 15. napján kelt K-241/2000. számú határozatával panaszos részaránytulajdonának megfelelő (47,3 + 49,19) összesen 96,62 aranykorona értékű földet adott ki. Panaszos az FM Hivatal e határozata ellen jogorvoslattal nem élt. A határozat jogerőre emelkedett. 
	2000. június 19-én kelt és a 1412-3/2000. számú határozatával az FM Hivatal a földkiadó bizottság 138/1996. számú határozatát megsemmisítette. Panaszos e határozat ellen fellebbezést nem terjesztett elő. 

A jogszabályi háttér és a vizsgálat megállapításai
	A vizsgálat rögzíti, hogy panaszos földkiadási ügyében hozott bírósági ítéletet - hatáskör hiányában - nem vizsgálhatja, azonban az ítélet megállapításaira hivatkozik. 
	A vizsgálat feltárta, hogy a hivatkozott számú jogerős bírósági ítéletet követően hozott K-241/2000. számú határozat kiadásának időpontjáig - a bírósági felhívás ellenére - sem bírálta el az FM Hivatal panaszos által 1997. február 5-én benyújtott fellebbezést. 
	Az 1993. évi II. törvény 11. §-ának (4) bekezdése akként rendelkezik, hogy "A fellebbezést a megyei földművelésügyi hivatal bírálja el. A földkiadó bizottság az FM hivatal megkeresése alapján a fellebbezés elbírálásához szükséges iratokat véleményével ellátva 15 napon belül megküldi az FM hivatalnak. A földművelésügyi hivatal a földkiadó bizottság törvénysértő határozatát megsemmisíti és szükség esetén a bizottságot új eljárásra utasítja, illetőleg a megalapozatlan fellebbezést elutasítja.”
	Az államigazgatási eljárás általános szabályairól szóló 1957. évi IV. törvény (Áe.) 15. §-ának (1) bekezdése úgy szól, hogy "Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg.”
	A vizsgálat hivatkozik arra, hogy az Alkotmánybíróság 72/1995. (XII.15.) AB számú határozatának indokolásában elvi éllel szögezte le: "Az Alkotmány 2. § (1) bekezdésében meghatározott jogállam fogalmának egyik feltétlen ismérve a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás - adott esetben: az államigazgatás és az önkormányzat döntési feladat- és hatáskörébe tartozó ügy törvényi szabályozás szerinti elintézésének időtartama - előre kiszámítható legyen. Az ügyfél közigazgatási határozathozatalra vonatkozó joga nem tehető függővé attól, hogy a közigazgatási szerv milyen időpontban hajlandó dönteni a hatáskörébe utalt ügyben. A közigazgatásnak ugyanis alkotmányos kötelessége, hogy hatáskörét gyakorolja, azaz illetékességi területén a hatáskörébe utalt ügyben az erre megszabott idő alatt érdemi döntést hozzon. Az ügyfélnek ugyanakkor alapvető érdeke fűződik e döntés mielőbbi meghozatalához."
	A vizsgálat megállapította, hogy az FM Hivatal 1997. III. 5. napjától kezdődő mulasztásával megsértette a jogbiztonság alkotmányos elvét. Ugyanakkor ez az eljárás - sérti panaszos jogorvoslathoz (Alkotmány 57. § (5) bekezdés) való jogát is, mert akadályozta panaszos jogorvoslati joga érvényesülésének lehetőségét. Az FM Hivatal mulasztása a felhívott alkotmányos jogokkal összefüggésben visszásságot idézett elő.
	Az FM Hivatal az 1997. február 5-én benyújtott fellebbezést 2000. június 19-én kelt határozatával, az országgyűlési biztos vizsgálata lezárását megelőzően elbírálta, - miáltal az előidézett visszásságot megszüntette - s így a K-241/2000. számú határozattal kiadott föld tulajdonjoga az ingatlan-nyilvántartásba panaszos nevére bejegyezhetővé vált, miáltal a panasz megoldódott. A fellebbezés elbírálására vonatkozó ügyintézési határidő elmulasztásáért felelős köztisztviselő felelősségre vonásának kezdeményezésétől eltekintek, mivel a mulasztás elkövetése óta már több mint három év eltelt. 

Kezdeményezés
	A leírtakra tekintettel kezdeményezem hivatalvezető úrnál, hogy a vizsgált üggyel azonos mulasztás jövőbeni elkerülésére hívja fel munkatársai figyelmét, s ennek megtörténtéről, valamint a fellebbezési határidő több mint három évvel történő túllépésének okáról, - vizsgálata alapján - jelentésem kézhezvételét követő 30 napon belül adjon tájékoztatást. 
 	Jelentésem egy példányának megküldésével panaszost, valamint az FM Hivatal vezetőjét is tájékoztattam. 

Budapest, 2000. július 27.

Gönczöl Katalin